Hei, denne artikkelen er over ett år gammel og kan inneholde utdatert informasjon

Dagbladet-kommentator Marie Simonsen får Fredrikkeprisen, Norske Kvinners Sanitetsforenings (NKS) hederspris.

NKS trekker fram Simonsens lange engasjement for likestilling som grunnen til at hun får Fredrikkeprisen 2018: «Prisvinneren har på et uredd vis løftet problemstillinger som ikke umiddelbart medfører popularitet», skriver NKS i begrunnelsen.

Sjokkerte Valebrokk

Nå er likestilling i skuddet, mener Simonsen. Men det har ikke alltid vært like populært å skrive kommentar på kommentar om feminisme. Iblant har Simonsen følt seg litt ensom i arbeidet.

- Det er ikke så mange som jobber jevnt og trutt hver dag for likestilling, sier hun.

Simonsen har skrevet kommentarer helt siden hun begynte i VG i 1997. Kort tid etter møtte hun på Kåre Valebrokk, som hadde vært sjefen hennes i Dagens Næringsliv.

- Marie, har du blitt feminist? utbrøt han.

«Simonsen har som samfunnsdebattant, vaktbikkje og korreks til det etablerte brukt sin stemme og posisjon til å påpeke forskjeller mellom kjønnene og hvilke begrensninger det gir», skriver NKS.

Fredrikkeprisen Prisen deles ut til personer som på en fremragende måte tar opp og synliggjør saker innenfor Norske Kvinners Sanitetsforenings (NKS) formål og strategiske områder. Fredrikkeprisen består av en statuett av NKS' grunnlegger Fredrikke Marie Qvam, et diplom og 100 000 kroner. Pengene er ikke for personlig bruk, men skal brukes til et formål innenfor Sanitetskvinnenes arbeidsfelt. Tidligere har blant annet SKAM, Lene Marlin, Gro Harlem Brundtland og Åsne Seierstad vunnet Fredrikkeprisen. Kilde: NKS

Smålig

Prispengene på 100 000 kroner går til Juridisk rådgivning for kvinner (JURK), et uavhengig rettshjelps- og likestillingstiltak drevet av jusstudenter.

- Fri rettshjelp er utrolig viktig og helt grunnleggende for rettssikkerheten. Du får ikke rettferdighet før du har råd og mulighet til å be om det, sier Simonsen.

Hun løfter fram JURKs arbeid for ressurssvake kvinner. I regjeringens forslag til statsbudsjett for 2018 var JURK foreslått kuttet med 1,2 millioner kroner.

- Jeg skriver leder eller kommentar hver eneste budsjetthøst om kutt i den frie rettshjelpen. Det er smålig å true med å kutte på grunn av at de kritiserer regjeringens politikk, sier Simonsen.

Prisen ble delt ut lørdag 23. februar i Gamle Logen.